‘কে জাইনতো আঁর বাবা শ্যাষ অই যাইবো’
ভাগ্যের চাকা ঘুরাতে মধ্যপ্রাচ্যের দেশ ওমান যাওয়ার কথা ছিল রুবেল হোসেনের।  শনিবার তার ফ্লাইট ছিল। নিজের ভগ্নিপতিকে নিয়ে সিএনজিযোগে রায়পুর হয়ে চাঁদপুর লঞ্চঘাটে যাওয়ার পথে দুর্ঘটনার কবলে পড়েন তিনি।  বিপরীত দিক থেকে আসা যাত্রীবাহী পরিবহনের ধাক্কায় সিএনজি থেকে সিটকে পড়ে ঘটনাস্থলেই মারা যান রুবেল ও তার ভগ্নিপতি। এ সময় আহত হয়েছে আরও ৪জন।







ভাগ্যের নির্মম কী পরিহাস ওমান যাওয়া হলো না রুবেলের।  লাশ হয়ে ফিরলেন নিজের বাড়িতে।




রায়পুর ও চাঁদপুর আঞ্চলিক মহাসড়কে শুক্রবার বিকালে আনন্দ পরিবহনের ও সিএনজিচালিত অটোরিকশার মুখোমুখি সংঘর্ষে চাঁদপুর সদরের বাগাদী কাদির মার্কেটের সামনে এ দুর্ঘটনা ঘটে।
নিহতরা হলেন লক্ষ্মীপুর সদর উপজেলার উত্তর চর রমণি মোহন গ্রামের আবুল কালামের ছেলে রুবেল (২৫) ও রায়পুর উপজেলার চরবংশী ইউনিয়নের ৯নং ওয়ার্ডের চর কাছিয়া গ্রামের আবুল কাশেমের ছেলে সোহেল রানা (২৫)।
স্থানীয়রা জানান, আনন্দ পরিবহনের বাসটি চাঁদপুর বাসস্ট্যান্ড থেকে রায়পুরের উদ্দেশে ছেড়ে আসলে বিপরীত থেকে আসা সিএনজিচালিত অটোরিকশা রায়পুর থেকে চাঁদপুরে প্রবেশ করার সময় এ মর্মান্তিক সংঘর্ষ হয়।
নিহতদের স্বজনরা জানান, সোহেল রানা ওমানের উদ্দেশ্যে সিএনজিযোগে-দুলভাইকে নিয়ে চাঁদপুর লঞ্চঘাটে যাচ্ছিলেন। এ সময়-বাস সংঘর্ষে মৃত্যুবরণ করেন সোহেল। শনিবার সকাল ১০টায় এমিরেটস এয়ারলাইন্স ফ্লাইট ছাড়ার কথা ছিল তার। আহতদের অবস্থা গুরুত্বর হওয়ায় তাদের ঢাকা পাঠানো হয়েছে।
শনিবার নিহত সোহেলের মা নুরজাহান বেগম বিলাপ করতে করতে বলেন, 'আঁর মাতিন-রতন নাই। চাইর লাখ টেয়া দেনা-হেনা কষ্ট-দুঃখ করি বিদাশের লাই লাইন দিছি। কে জাইনতো আঁর বাবা শ্যাষ অই যাইবো। আঁর ঝিঁ ও জামাইগাও নাই। ঝিঁয়ের ঘরো ওগ্গা মাইয়া আছে। আন্ডা অন নিঃস্ব অই গেছি।'
নিহত রুবেলের বাবা আবু কালাম সর্দার বলেন, 'আঁর মাইজ্জা হোলাগারে চাপা দি মাইচ্ছে আনন্দ পরিবহন। আঁই এর বিচার চাই।'
চাঁদপুর সদর মডেল থানার ওসি মুহাম্মদ আব্দুর রশিদ বলেন, শুক্রবার বিকাল ৩টার দিকে চাঁদপুর-রায়পুর সড়কের বাগাদী ইউনিয়নের কাদির মার্কেটের সামনে সিএনজিচালিত অটোরিকশার সঙ্গে আনন্দ পরিবহনের সংঘর্ষে সোহেল রানা ঘটনাস্থলে মারা যান।
নিহত রুবেলের চাঁদপুর সদর হাসপাতালে চিকিৎসাধীন অবস্থায় মৃত্যু হয়। ৪ জন যাত্রী আহত হন। বাস ও সিএনজি আটক আছে। নিহতদের পরিবার অতিরিক্ত জেলা ম্যাজিস্ট্রেটের নিকট আবেদনের প্রেক্ষিতে তাদের মরদেহ ময়নাতদন্ত ছাড়াই পরিবারে হস্তান্তর করা হয়েছে।

ভাগ্যের চাকা ঘুরাতে মধ্যপ্রাচ্যের দেশ ওমান যাওয়ার কথা ছিল রুবেল হোসেনের। শনিবার তার ফ্লাইট ছিল। নিজের ভগ্নিপতিকে নিয়ে সিএনজিযোগে রায়পুর হয়ে চাঁদপুর লঞ্চঘাটে যাওয়ার পথে দুর্ঘটনার কবলে পড়েন তিনি। বিপরীত দিক থেকে আসা যাত্রীবাহী পরিবহনের ধাক্কায় সিএনজি থেকে সিটকে পড়ে ঘটনাস্থলেই মারা যান রুবেল ও তার ভগ্নিপতি। এ সময় আহত হয়েছে আরও ৪জন।